b'\n_START_ARTICLE_\nGrimoald I.\n_START_SECTION_\n\xc5\xbdivljenje\n_START_PARAGRAPH_\nGrimoald je bill sin Pipina Landenskega in njegove \xc5\xbeene Ite._NEWLINE_Po Pipinovi smrti leta 640 je postal upravitelj njegovih posesti in najmo\xc4\x8dnej\xc5\xa1a osebnost v Avstraziji. V tem \xc4\x8dasu se je turingijski vojvoda Radulf uprl avstrazijskemu kralju Sigibertu III.. Grimoald se je udele\xc5\xbeil pohoda proti upornikom, ki se je kon\xc4\x8dal s porazom. Grimoaldu je uspelo re\xc5\xa1iti Sigibertu \xc5\xbeivljenje in postala sta dobra prijatelja. Po odstranitvi dvornega majordoma Otona, je Grimoald zasedel njegov polo\xc5\xbeaj, ki je neko\xc4\x8d pripadal Pipinu Landenskemu._NEWLINE_Grimoald je prepri\xc4\x8dal kralja Sigiberta III., ki je bil brez otrok, naj posvoji njegovega sina Hildeberta, kar je tudi storil. Sigibert je kasneje dobil sina Dagoberta II., katerega je Grimoald v strahu za Hildebertovo nasledstvo poslal v samostan na Irsko ali v \xc5\xa1kofijsko \xc5\xa1olo v Poitiers.  Po Sigibertovi smrti, verjetno leta 656, je njegov prestol zasedel Grimoaldov sin Hildebert._NEWLINE_Grimoalda je leta 661 odstavil in usmrtil nevstrijski in burgundski kralj Klotar III. in ponovno zdru\xc5\xbeil Frankovsko kraljestvo. Liber Historiae Francorum pravi, da ga je \xc5\xbee leta 657 ujel in usmrtil Klodvik II..'